《春晚事隙偶作》
明代·周廷用

吏道谢迫束，凝神悦闲敞。
纵步缘阶除，流目睇林莽。
荃荑吐芳蕤，山泉发幽响。
风声褰闲帷，月华洞虚幌。
伊予奉王命，阅岁居边壤。
簪笔忝所荷，鼎食规厚享。
英达久暌携，谫薄愈迷罔。
且自饫丹经，聊以遂偃仰。

作者简介：（1482—1534）明湖广华容人，字子贤，号八厓。正德六年进士。授宣城知县，擢监察御史，巡按贵州，历迁福建参政、江西按察使。有《八厓集》。